CELEX: 32007D0354
Language: el
Date: 2007-05-21 00:00:00
Title: 2007/354/ΕΚ: Απόφαση της Επιτροπής, της 21ης Μαΐου 2007 , για την τροποποίηση της απόφασης 2005/393/ΕΚ όσον αφορά τις απαγορευμένες ζώνες σε σχέση με τον καταρροϊκό πυρετό του προβάτου [κοινοποιηθείσα υπό τον αριθμό Ε(2007) 2090] (Κείμενο που παρουσιάζει ενδιαφέρον για τον ΕΟΧ)

25.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 133/37
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 21ης Μαΐου 2007
   για την τροποποίηση της απόφασης 2005/393/ΕΚ όσον αφορά τις απαγορευμένες ζώνες σε σχέση με τον καταρροϊκό πυρετό του προβάτου
   [κοινοποιηθείσα υπό τον αριθμό Ε(2007) 2090]
   (Κείμενο που παρουσιάζει ενδιαφέρον για τον ΕΟΧ)
   (2007/354/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 6 παράγραφος 1 δεύτερο εδάφιο και τα άρθρα 11 και 12,
   Εκτιμώντας τα ακόλουθα:
   
               (1)
            
            
               Η οδηγία 2000/75/ΕΚ ορίζει κανόνες ελέγχου και μέτρα για την καταπολέμηση του καταρροϊκού πυρετού στην Κοινότητα, συμπεριλαμβανομένων της θέσπισης ζωνών προστασίας και επιτήρησης και της απαγόρευσης της εξόδου ευπαθών ειδών από τις εν λόγω ζώνες.
            
         
               (2)
            
            
               Σύμφωνα με το άρθρο 6 παράγραφος 1 στοιχείο γ) της οδηγίας 2000/75/ΕΚ, όταν επιβεβαιωθεί επισήμως η ύπαρξη καταρροϊκού πυρετού του προβάτου, ο επίσημος κτηνίατρος επεκτείνει τα μέτρα του άρθρου 4 και στις εκμεταλλεύσεις που βρίσκονται σε ακτίνα 20 χιλιομέτρων από τη μολυσμένη εκμετάλλευση. Σκοπός των εν λόγω μέτρων είναι να περιοριστεί η νόσος στο αρχικό στάδιο μετά την είσοδο του ιού σε νέα μολυνθείσα ζώνη.
            
         
               (3)
            
            
               Ωστόσο, σύμφωνα με το άρθρο 6 παράγραφος 2, τα εν λόγω μέτρα μπορεί να τροποποιηθούν από τα πληττόμενα κράτη μέλη βάσει του θετικού αποτελέσματος της εκτίμησης κινδύνου που λαμβάνει υπόψη γεωγραφικά, επιδημιολογικά, οικολογικά, εντομολογικά, μετεωρολογικά και ιστορικά στοιχεία και βάσει των αποτελεσμάτων της ενεργητικής επιτήρησης όπως είναι, μεταξύ άλλων, το ποσοστό των οροθετικών ζώων, ο ορότυπος του κυκλοφορούντος ιού και η ύπαρξη πιθανώς μολυσματικών φορέων.
            
         
               (4)
            
            
               Επομένως, είναι σκόπιμο να καθοριστούν οι απαιτήσεις βάσει των οποίων μπορούν να εξαιρούνται από την απαγόρευση κυκλοφορίας ζώα που εξέρχονται από τη ζώνη ακτίνας 20 χιλιομέτρων γύρω από τη μολυσμένη εκμετάλλευση, συμπεριλαμβανομένων των ζώων που προορίζονται για ενδοκοινοτικές συναλλαγές και εξαγωγή, μετά τη χορήγηση εκ των προτέρων έγκρισης της αρμόδιας αρχής του τόπου προορισμού.
            
         
               (5)
            
            
               Η απόφαση 2005/393/ΕΚ της Επιτροπής, της 23ης Μαΐου 2005, για τις ζώνες προστασίας και εποπτείας σχετικά με τον καταρροϊκό πυρετό του προβάτου και για τους όρους που ισχύουν για τις μετακινήσεις από τις ζώνες αυτές ή διαμέσου αυτών (2), προβλέπει την οριοθέτηση των συνολικών γεωγραφικών περιοχών όπου τα κράτη μέλη καθορίζουν ζώνες προστασίας και επιτήρησης («απαγορευμένες ζώνες») σχετικά με τον καταρροϊκό πυρετό του προβάτου.
            
         
               (6)
            
            
               Η απόφαση 93/444/ΕΟΚ της Επιτροπής, της 2ας Ιουλίου 1993, σχετικά με τις λεπτομέρειες που διέπουν τις ενδοκοινοτικές συναλλαγές ορισμένων ζώντων ζώων και προϊόντων που προορίζονται για εξαγωγή προς τρίτες χώρες (3), ορίζει ότι τα ζώα που προορίζονται για εξαγωγή πρέπει να συνοδεύονται έως το σημείο εξόδου από την Κοινότητα από πιστοποιητικό το οποίο περιέχει, εάν χρειάζεται, τις πρόσθετες εγγυήσεις που προβλέπονται από την κοινοτική νομοθεσία για τα ζώα που προορίζονται για σφαγή. Αντιστοίχως, το πιστοποιητικό που καλύπτει τα ζώα για εξαγωγή πρέπει να περιλαμβάνει αναφορά σε κάθε αγωγή με εντομοκτόνα που πραγματοποιείται σύμφωνα με την απόφαση 2005/393/ΕΚ.
            
         
               (7)
            
            
               Είναι σκόπιμο να προβλεφθούν οι προϋποθέσεις υπό τις οποίες υποβάλλονται σε αγωγή με εγκεκριμένα εντομοκτόνα στον τόπο φόρτωσης στις απαγορευμένες ζώνες τα ζώα και τα μέσα μεταφοράς με τα οποία πρόκειται να μεταφερθούν σε περιοχές εκτός της απαγορευμένης ζώνης ή να διέλθουν μέσω αυτών. Εφόσον, κατά τη διέλευση από απαγορευμένη ζώνη, προβλέπεται περίοδος ανάπαυσης στο σταθμό ελέγχου, τα ζώα πρέπει να προστατεύονται από κάθε επίθεση φορέων.
            
         
               (8)
            
            
               Ως εκ τούτου, η απόφαση 2005/393/ΕΚ πρέπει να τροποποιηθεί αναλόγως.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2005/393/ΕΚ τροποποιείται ως εξής:
   
               1)
            
            
               Το άρθρο 2α αντικαθίσταται από το ακόλουθο κείμενο:
               «Άρθρο 2α
               Παρέκκλιση από την απαγόρευση μετακίνησης
               1.   Κατά παρέκκλιση από το άρθρο 6 παράγραφος 1 στοιχείο γ) της απόφασης 2000/75/ΕΚ, τα ακόλουθα ζώα εξαιρούνται από την απαγόρευση μετακίνησης στη ζώνη των 20 χιλιομέτρων:
               
                           α)
                        
                        
                           ζώα που πρόκειται να μεταφερθούν σε εκμετάλλευση που βρίσκεται σε ακτίνα 20 χιλιομέτρων γύρω από μολυσμένη εκμετάλλευση·
                        
                     
                           β)
                        
                        
                           ζώα για άμεση μεταφορά σε σφαγείο που βρίσκεται εντός της απαγορευμένης ζώνης γύρω από την εκμετάλλευση αποστολής·
                        
                     
                           γ)
                        
                        
                           ζώα που πρόκειται να μεταφερθούν σε εκμετάλλευση που βρίσκεται σε απαγορευμένη ζώνη γύρω από την εκμετάλλευση αποστολής και εκτός της ακτίνας 20 χιλιομέτρων γύρω από τη μολυσμένη εκμετάλλευση, υπό τις εξής προϋποθέσεις:
                           
                                       i)
                                    
                                    
                                       είτε εκ των προτέρων έγκριση των αρμόδιων αρχών στον τόπο των εκμεταλλεύσεων αποστολής και προορισμού και συμμόρφωση με τις εγγυήσεις για την υγεία των ζώων που απαιτούν οι εν λόγω αρμόδιες αρχές όσον αφορά τα μέτρα κατά της διάδοσης του ιού του καταρροϊκού πυρετού και την προστασία από τις επιθέσεις των φορέων· ή
                                    
                                 
                                       ii)
                                    
                                    
                                       δοκιμασία ταυτοποίησης παράγοντα όπως περιγράφεται στο τμήμα Α παράγραφος 1 στοιχείο γ) του παραρτήματος ΙΙ που έχει διενεργηθεί με αρνητικά αποτελέσματα επί δείγματος που έχει ληφθεί 48 ώρες πριν από την ώρα αποστολής, από το υπό εξέταση ζώο το οποίο πρέπει να προστατεύεται από επιθέσεις φορέων τουλάχιστον από τη στιγμή της λήψης του δείγματος και δεν πρέπει να εγκαταλείψει την εκμετάλλευση προορισμού, παρά μόνο για άμεση σφαγή ή σύμφωνα με το τμήμα Α του εν λόγω παραρτήματος·
                                    
                                 
                     
                           δ)
                        
                        
                           ζώα που πρόκειται να μεταφερθούν σε εκμετάλλευση ή προορίζονται για άμεση μεταφορά σε σφαγείο το οποίο βρίσκεται εκτός της απαγορευμένης ζώνης γύρω από την εκμετάλλευση αποστολής, συμπεριλαμβανομένων των ζώων που προορίζονται για ενδοκοινοτικές συναλλαγές ή εξαγωγή, υπό τις εξής προϋποθέσεις:
                           
                                       i)
                                    
                                    
                                       εκ των προτέρων έγκριση των αρμόδιων αρχών των κρατών μελών στα οποία βρίσκονται οι εκμεταλλεύσεις αποστολής και προορισμού και συμμόρφωση με τις εγγυήσεις για την υγεία των ζώων που απαιτούν οι εν λόγω αρμόδιες αρχές όσον αφορά τα μέτρα κατά της διάδοσης του ιού του καταρροϊκού πυρετού και την προστασία από τις επιθέσεις των φορέων· και
                                    
                                 
                                       ii)
                                    
                                    
                                       συμμόρφωση τουλάχιστον με τους όρους που παρατίθενται στο άρθρο 3 ή στο άρθρο 4· και
                                    
                                 
                                       iii)
                                    
                                    
                                       στην περίπτωση ζώων που προορίζονται για ενδοκοινοτικό εμπόριο, το κράτος μέλος καταγωγής διασφαλίζει ότι προστίθεται το ακόλουθο συμπληρωματικό κείμενο στα αντίστοιχα υγειονομικά πιστοποιητικά που προβλέπονται στις οδηγίες του Συμβουλίου 64/432/ΕΟΚ, 91/68/ΕΟΚ και 92/65/ΕΟΚ ή, στην περίπτωση ζώων που προορίζονται για εξαγωγή, στο υγειονομικό πιστοποιητικό που προβλέπεται στην απόφαση 93/444/ΕΟΚ.
                                       “Ζώα που συμμορφώνονται με την απόφαση 2005/393/ΕΚ”.».
                                    
                                 
                     
         
               2)
            
            
               Το άρθρο 6 αντικαθίσταται από το ακόλουθο κείμενο:
               «Άρθρο 6
               Διαμετακόμιση ζώων
               1.   Τα ζώα από απαγορευμένη ζώνη τα οποία πρόκειται να μεταφερθούν σε περιοχές εκτός της απαγορευμένης ζώνης ή να διέλθουν μέσω αυτών και τα μέσα με τα οποία μεταφέρονται υποβάλλονται σε αγωγή με εγκεκριμένα εντομοκτόνα στον τόπο φόρτωσης ή, σε κάθε περίπτωση, πριν από την έξοδό τους από την απαγορευμένη ζώνη.
               Τα ζώα τα οποία αποστέλλονται από περιοχή που βρίσκεται εκτός απαγορευμένης ζώνης και διέρχονται μέσω τέτοιας ζώνης καθώς και τα μέσα με τα οποία μεταφέρονται υποβάλλονται σε αγωγή με εγκεκριμένα εντομοκτόνα στον τόπο φόρτωσης ή, σε κάθε περίπτωση, πριν από την είσοδό τους στην απαγορευμένη ζώνη.
               Εφόσον, κατά τη διέλευση από απαγορευμένη ζώνη, προβλέπεται περίοδος ανάπαυσης στο σταθμό ελέγχου, τα ζώα πρέπει να προστατεύονται από κάθε επίθεση φορέων.
               2.   Το ακόλουθο συμπληρωματικό κείμενο προστίθεται στο αντίστοιχο υγειονομικό πιστοποιητικό που προβλέπεται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ, στην περίπτωση ενδοκοινοτικών συναλλαγών, ή στο υγειονομικό πιστοποιητικό που προβλέπεται στην απόφαση 93/444/ΕΟΚ στην περίπτωση που τα ζώα προορίζονται για εξαγωγή.
               “Αγωγή με εντομοκτόνο … (όνομα του προϊόντος) στις … (ημερομηνία) στις … (ώρα) σύμφωνα με την απόφαση 2005/393/ΕΚ”.
               3.   Εφόσον σε μια ανάλογη, από επιδημιολογική άποψη, περιοχή των απαγορευμένων ζωών παρέλθουν περισσότερες από 40 ημέρες από την ημερομηνία κατά την οποία έπαυσε να είναι ενεργός ο φορέας, δεν ισχύουν πλέον οι διατάξεις των παραγράφων 1 και 2 του παρόντος άρθρου.
               Ωστόσο, η αρμόδια αρχή εξασφαλίζει ότι η εξαίρεση δεν ισχύει πλέον όταν, βάσει του προγράμματος επιδημιολογικής επιτήρησης που προβλέπεται στο άρθρο 9 παράγραφος 1 στοιχείο β) της οδηγίας 2000/75/ΕΚ, διαπιστωθεί εκ νέου δραστηριοποίηση του φορέα στην οικεία απαγορευμένη ζώνη.».
            
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 21 Μαΐου 2007.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 327 της 22.12.2000, σ. 74. Οδηγία όπως τροποποιήθηκε τελευταία με την οδηγία 2006/104/ΕΚ (ΕΕ L 363 της 20.12.2006, σ. 352).
   
      (2)  ΕΕ L 130 της 24.5.2005, σ. 22. Απόφαση όπως τροποποιήθηκε τελευταία με την απόφαση 2007/227/ΕΚ (ΕΕ L 98 της 13.4.2007, σ. 23).
   
      (3)  ΕΕ L 208 της 19.8.1993, σ. 34.